**REPUBLIKA HRVATSKA**

**MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU**

**Nacrt**

**PRIJEDLOG ZAKONA O PRAVOBRANITELJU ZA DJECU,**

**S KONAČNIM PRIJEDLOGOM ZAKONA**

**Zagreb, travanj 2017.**

**PRIJEDLOG ZAKONA O PRAVOBRANITELJU ZA DJECU, S KONAČNIM PRIJEDLOGOM ZAKONA**

1. **USTAVNA OSNOVA ZA DONOŠENJE ZAKONA**

Ustavna osnova za donošenje predloženog Zakona sadržana je u odredbi članka 2. stavka 4. podstavak 1. Ustava Republike Hrvatske (“Narodne novine”, broj 85/10 – pročišćeni tekst i 5/14 - Odluka Ustavnog suda Republike Hrvatske)

1. **OCJENA STANJA I OSNOVANA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI**
2. **Ocjena stanja**

Zakon o pravobranitelju za djecu donio je Hrvatski sabor na sjednici održanoj 29. svibnja 2003. Objavljen je u „Narodnim novinama“ broj 96 od 10. lipnja 2003. a stupio je na snagu 8. lipnja 2003.

Ustavni sud Republike Hrvatske je Odlukom broj: U-I-4301/2005 od 7. ožujka 2017. ukinuo Zakon o pravobranitelju za djecu ocjenjujući ga, u formalnom smislu, nesuglasnim s Ustavom Republike Hrvatske jer je donesen „običnom“ većinom nazočnih zastupnika umjesto traženom većinom glasova svih zastupnika u Hrvatskom saboru, u smislu odredbe članka 83. stavka 2. Ustava Republike Hrvatske.

Sukladno točki II. citirane Odluke Ustavnog suda Republike Hrvatske ukinuti Zakon o pravobranitelju za djecu prestaje važiti 1. kolovoza 2017.

1. **Osnovna pitanja koja se trebaju urediti zakonom**

Prava djeteta i njihovo poštivanje su bitna karakteristika svake demokratske države. U Republici Hrvatskoj potreba zaštite prava i interesa djece istaknuta ja u odredbama članka 63., 64. i 65. Ustava Republike Hrvatske, u Obiteljskom zakonu („Narodne novine“, broj 103/15) i drugim propisima.

Od 8. listopada 1991. Republika Hrvatska je stranka Konvencije o pravima djeteta koja je dio unutarnjeg pravnog poretka sukladno odredbi članka 141. Ustava Republike Hrvatske. Člankom 4. Konvencije, države stranke se obvezuju poduzeti sve odgovarajuće zakonodavne, upravne i druge mjere na primjenu prava priznatih u Konvenciji.

Uvođenje instituta pravobranitelja za djecu 2003. predstavljalo je ispunjenje međunarodne obveze Republike Hrvatske proizašle iz odredbi Konvencije o pravima djeteta kao i Preporuka Parlamentarne skupštine Vijeća Europe 1460 (2000) a koja je oživotvorena stupanjem na snagu Zakona o pravobranitelju za djecu.

U dosadašnjem djelovanju institucije Pravobranitelja za djecu postignuta je visoka razina zaštite prava djece i opstojnost institucije je neupitna.

S obzirom na to da je Ustavni sud Republike Hrvatske u uvodno citiranoj Odluci od 7. ožujka 2017. ocijenio neustavnost Zakona o pravobranitelju za djecu u formalnom smislu, te nije doveo u pitanje neovisnost i samostalnost institucije, ovaj Prijedlog Zakona u sadržajnom smislu uređuje institut pravobranitelja za djecu na vrlo sličan način kako je to bilo propisano ukinutim Zakonom o pravobranitelju za djecu.

Prijedlogom Zakona propisuju se:

* osnovna načela djelovanja pravobranitelja za djecu (neovisnost, samostalnost, nestranačka pripadnost),
* djelokrug i način rada
* uvjeti za imenovanje i razrješenje pravobranitelja za djecu i njegovih zamjenika
* sudjelovanje pravobranitelja za djecu u postupku donošenja propisa koji se odnose na prava djece ili kojima se uređuju pitanja značajna za djecu,
* suradnja s tijelima državne uprave, jedinicama lokalne i područne (regionalne) samouprave, ustanovama, udrugama i drugim pravnim i fizičkim osobama koja se bave pitanjima od značaja za djecu
* obveza podnošenja izvješća Hrvatskom saboru o svom radu
* osiguranje sredstava za rad pravobranitelja za djecu i druga pitanja važna za rad pravobranitelja za djecu

1. **Posljedice koje će donošenjem Zakona proisteći**

Donošenjem Zakona o pravobranitelju za djecu omogućit će se nastavak djelovanja i ostvarenja zadaće institucije Pravobranitelja za djecu i nakon prestanka važenja Zakona o pravobranitelju za djecu, 1. kolovoza 2017. – sukladno Odluci Ustavnoga suda Republike Hrvatske.

1. **OCJENA I IZVORI POTREBNIH SREDSTAVA ZA PROVOĐENJE ZAKONA**

Donošenje i primjena ovoga Zakona neće zahtijevati osiguranje dodatnih sredstava u državnom proračunu.

1. **OBRAZLOŽENJE PRIJEDLOGA ZA DONOŠENJE ZAKONA PO ŽURNOM POSTUPKU**

Sukladno članku 204. Poslovnika Hrvatskoga sabora („Narodne novine“, broj 81/13 i 113/16) predlaže se donošenje Zakona o pravobranitelju za djecu po hitnom postupku.

Naime, sukladno Odluci Ustavnoga suda Republike Hrvatske, Zakon o pravobranitelju za djecu prestaje važiti 1. kolovoza 2017. Kako bi se osiguralo nesmetano i neprekinuto djelovanje institucije koja štiti, prati i promiče prava i interese djece na teme­lju Ustava Republike Hrvatske, međunarodnih ugovora i zakona i čije je uvođenje 2003. bio ispunjene preuzetih međunarodnih obveza Republike Hrvatske, predlaže se donošenje Zakona po hitnom postupku.

**KONAČNI PRIJEDLOG ZAKONA O PRAVOBRANITELJU ZA DJECU**

**OPĆE ODREDBE**

Članak 1.

Ovim se Zakonom uređuje djelokrug i način rada te uvjeti za imenova­nje i razrješe­nje pravobranite­lja za djecu i ­nje­govih zamjenika.

Članak 2.

Pravobranite­lj za djecu štiti, prati i promiče prava i interese djece na teme­lju Ustava Republike Hrvatske, međunarodnih ugovora i zakona.

Članak 3.

Izrazi i pojmovni sklopovi koji se koriste u ovom Zakonu, a imaju rodno značenje odnose se jednako na muški i ženski rok.

Članak 4.

(1) Pravobranite­lj za djecu djeluje neovisno i samostalno, rukovodeći se načelom pravičnosti i morala.

(2) Pravobranite­lju za djecu nitko ne smije davati upute i naloge u ­nje­govu radu.

(3) Pravobranitelj za djecu i njegovi zamjenici ne smiju pripadati niti jednoj političkoj stranci niti sudjelovati u političkim aktivnostima.

Članak 5.

(1) Pravobranite­lja za djecu imenuje i razrješava Hrvatski sabor na prijedlog Vlade Republike Hrvatske.

(2) Pravobranite­lj za djecu ima dva zamjenika koje imenuje i razrješava Hrvatski sabor na prijedlog pravobranite­lja za djecu.

(3) Pravobranite­lj za djecu i ­nje­govi zamjenici dužnosnici su Republike Hrvatske, imenuju se na vrijeme od osam godina i mogu biti ponovno imenovani.

Članak 6.

Djetetom, u smislu ovoga Zakona, smatra se svaka osoba mla­đa od 18 godina.

**DJELOKRUG I NAČIN RADA**

Članak 7.

(1) Pravobranite­lj za djecu:

– prati usklađenost zakona i drugih propisa u Republici Hrvat­skoj koji se odnose na zaštitu prava i interesa djece s odredbama Ustava Republike Hrvatske, Konvencije o pravima djeteta i drugih međunarodnih dokumenata koji se odnose na zaštitu prava i interesa djece,

– prati izvršava­nje obveza Republike Hrvatske koje proizlaze iz Konvencije o pravima djeteta i drugih međunarodnih dokumenata koji se odnose na zaštitu prava i interesa djece,

– prati primjenu svih propisa koji se odnose na zaštitu prava i interesa djece,

– prati povrede pojedinačnih prava djece i proučava opće pojave i načine povreda prava i interesa djece,

– zalaže se za zaštitu i promica­nje prava i interesa djece s posebnim potrebama,

– predlaže poduzima­nje mjera za izgrad­nju cjelovitog sustava zaštite i promica­nja prava i interesa djece te za sprječava­nje štetnih djelova­nja koja ugrožavaju prava i interese djece,

– obavještava javnost o sta­nju prava djece,

– obav­lja druge poslove određene ovim Zakonom.

Članak 8.

(1) Pravobranite­lj za djecu upoznaje i savjetuje djecu o načinu ostvariva­nja i zaštite ­njihovih prava i interesa.

(2) Pravobranite­lj za djecu surađuje s djecom, potiče djecu na izjaš­njava­nje i uvažava ­njihovo miš­lje­nje, inicira i sudjeluje u javnim aktivnostima usmjerenim na pobo­ljša­nje položaja djece te pred­laže mjere za poveća­nje utjecaja djece u društvu.

Članak 9.

Pravobranite­lj može sudjelovati u postupku izrade nacrta prijedloga propisa koji se odnose na prava djece ili kojima se uređuju pita­nja od značaja za djecu.

Članak 10.

Kad u praće­nju sta­nja u okviru svog djelokruga rada ocijeni potrebnim, pravobranite­lj za djecu može potaknuti donoše­nje i izmjene zakona i drugih propisa koji se odnose na prava i zaštitu djece.

Članak 11.

(1) U obav­lja­nju poslova iz svog djelokruga pravobranite­lj za djecu je ovlašten upozoravati, predlagati i davati preporuke.

(2) Pravobranite­lj za djecu je ovlašten nadležnim tijelima državne uprave, tijelima lokalne i područne (re­gionalne) samouprave, pravnim i fizičkim osobama predlagati poduzima­nje mjera za sprječava­nje štetnih djelova­nja koja ugrožavaju prava i interese djece i zahtijevati izvješća o poduzetim mjerama.

Članak 12.

(1) Tijela državne uprave, jedinice lokalne i područne (re­gionalne) samouprave, kao i pravne i fizičke osobe, obavezni su surađivati s pravobranite­ljem za djecu i na ­nje­gov zahtjev podnositi izvješća i odgovarati na upite.

(2) Tijela državne uprave, jedinice lokalne i područne (re­gionalne) samouprave i pravne i fizičke osobe dužne su odmah, a najkasnije u roku od 15 dana izvijestiti pravobranite­lja za djecu o poduzetom u povodu ­nje­govog upozore­nja, prijedloga ili preporuke.

(3) Ako tijela i pravne osobe iz stavka 1. ovoga članka ne postupe u propisanom roku prema ­nje­govom traže­nju, pravo­branite­lj za djecu će o tome obavijestiti tijelo koje obav­lja nadzor nad ­njihovim radom.

(4) Ako tijelo koje obav­lja nadzor nad radom tijela i pravnih osoba iz stavka 1. ovoga članka u roku od osam dana ne izvijesti o utvrđenim či­njenicama i poduzetim mjerama, pravobranite­lj za djecu će o tome obavijestiti Vladu Republike Hrvatske.

Članak 13.

(1) Pravobranitelj za djecu ima, u obavljanju zadaća iz svoga djelokruga, pravo uvida u podatke i dokumente tijela iz članka 12. ovoga Zakona sukladno Zakonu o tajnosti podataka.

(2) Pravobranitelj za djecu, zamjenici pravobranitelja za djecu, državni službenici i namještenici u Uredu pravobranitelja za djecu obvezni su postupati sukladno propisima o tajnosti i zaštiti podataka za vrijeme i nakon prestanka rada u Uredu, bez obzira na način na koji su za te podatke saznali.

Članak 14.

(1) Pravobranite­lj za djecu ima pravo pristupa u prostorije i uvida u način ostvariva­nja brige o djeci koja borave ili su privremeno, odnosno trajno smještena kod fizičkih i pravnih osoba i drugih pravnih subjekata na teme­lju posebnih propisa.

(2) O obav­ljenom uvidu iz stavka 1. ovoga članka sastav­lja se izvješće koje se dostav­lja i tijelu koje obav­lja nadzor nad radom osoba iz stavka 1. ovoga članka.

(3) Tijelo iz stavka 2. ovoga članka dužno je u roku od 30 dana od dana zaprima­nja izvješća, a u hitnim slučajevima bez odgode, izvijestiti pravobranite­lja za djecu o poduzetim rad­njama.

(4) Ako tijelo koje obav­lja nadzor ne dostavi izvješće u roku iz stavka 3. ovoga članka, pravobranite­lj za djecu će o tome obavijestiti Vladu Republike Hrvatske i sredstva javnog priopćava­nja.

Članak 15.

Ako u obav­lja­nju dužnosti pravobranite­lj za djecu sazna da je dijete izvrgnuto tjelesnom ili duševnom nasi­lju, spolnoj zloporabi, zlostav­lja­nju ili izrab­ljiva­nju, zanemariva­nju ili nehajnom postupa­nju dužan je odmah podnijeti prijavu nadležnom državnom odvjetništvu te upozoriti nadležan centar za socijalnu skrb i pred­ložiti mjere za zaštitu prava i interesa djeteta.

Članak 16.

(1) Pravobranite­lj za djecu može zatražiti stručnu pomoć znanstvenih i stručnih osoba i ustanova, u čijem su djelokrugu istraživa­nja zaštita, skrb, razvitak i prava djece, a isti su mu dužni tu pomoć pružiti.

(2) Znanstvene i stručne ustanove iz stavka 1. ovoga članka dužne su pravobranite­lju za djecu traženu pomoć pružiti u primjerenom roku.

Članak 17.

(1) Svatko ima pravo pravobranite­lju za djecu podnijeti prijedlog za razmatra­nje pita­nja od značaja za zaštitu prava i interesa djece.

(2) Pravobranite­lj za djecu će obavijestiti podnosioca o aktivnostima poduzetim povodom ­nje­gova prijedloga.

Članak 18.

Pravobranite­lj za djecu i zamjenici pravobranitelja za djecu ne mogu biti pozvani na odgovornost, pritvoreni ili kažnjeni za izraženo mišljenje i poduzete radnje u okviru svog djelokruga rada, osim ako se radi o kršenju zakona koje predstavlja kazneno djelo.

Članak 19.

(1) Pravobranite­lj za djecu podnosi redovito godiš­nje izvješće Hrvatskom saboru o svom radu.

(2) Pravobranite­lj za djecu ima pravo Hrvatskome saboru podnijeti i posebna izvješća kada ocijeni potrebnim, radi poduzima­nja mjera od značaja za zaštitu prava i interesa djece.

(3) Pravobranitelj za djecu podnosi redovito godišnje izvješće najkasnije do kraja prvog tromjesečja za prethodnu kalendarsku godinu.

Članak 20.

(1) Pravobranitelj za djecu ima Ured pravobranitelja za djecu, kao stručnu službu.

(2) Sjedište Ureda pravobranite­lja za djecu je u Zagrebu.

Članak 21.

(1) Pravobranite­lj za djecu donosi poslovnik o radu kojim se uređuje način i organizacija rada, unutar­nji ustroj stručne službe te druga pita­nja značajna za rad.

(2) Poslovnik o radu potvrđuje Hrvatski sabor.

Članak 22.

Sredstva za rad pravobranite­lja za djecu osiguravaju se u državnom proračunu Republike Hrvatske.

**IMENOVANJE I RAZRJEŠENJE PRAVOBRANITELJA ZA DJECU**

Članak 23.

(1) Za pravobranite­lja za djecu može biti imenovana osoba koja:

- je hrvatski državljanin i ima prebivalište u Republici Hrvatskoj

- ima završen preddiplomski i diplomski sveučilišni studij ili integrirani preddiplomski i diplomski sveučilišni studij

- ima najmanje 10 godina radnog iskustva i koji je osobnim zalaga­njem javnosti poznata u području promica­nja i zaštite prava djeteta

- nije osuđivana i protiv koje se ne vodi kazneni postupak za kaznena djela za koja se postupak pokreće po službenoj dužnosti

(2) Za zamjenika pravobranite­lja za djecu može biti imenovani osoba koja:

- je hrvatski državljanin i ima prebivalište u Republici Hrvatskoj

- ima završen preddiplomski i diplomski sveučilišni studij ili integrirani preddiplomski i diplomski sveučilišni studij

- ima najmanje 5 godina radnog iskustva

- nije osuđivana i protiv koje se ne vodi kazneni postupak za kaznena djela za koja se postupak pokreće po službenoj dužnosti

(3) Jedan od zamjenika pravobranite­lja za djecu mora imati završen integrirani preddiplomski i diplomski sveučilišni studij pravne struke

Članak 24.

(1) Vlada Republike Hrvatske pokreće postupak za imenova­nje pravobranite­lja za djecu najkasnije 3 mjeseca prije isteka mandata pravobranite­lja za djecu, odnosno najkasnije 30 dana nakon prestanka dužnosti pravobranite­lja za djecu iz drugih zakonom određenih razloga.

(2) Pravobranite­lj za djecu pokreće postupak za imenova­nje zamjenika najkasnije u roku od 3 mjeseca prije isteka mandata zamjenika, odnosno 30 dana nakon prestanka dužnosti zamjenika iz drugih zakonom određenih razloga.

Članak 25.

(1) Pravobranite­lj za djecu i ­nje­govi zamjenici prije stupa­nja na dužnost, daju prise­gu pred Hrvatskim saborom.

(2) Prise­ga glasi: »Prisežem da ću se u svom radu držati Ustava i zakona, poštovati pravni poredak Republike Hrvatske i da ću svoju dužnost obav­ljati pravično, časno, savjesno i nepristrano u najbo­ljem interesu djece.«

Članak 26.

Pravobranite­lj za djecu i ­zamjenik pravobranitelja za djeci razriješiti će se dužnosti prije isteka mandata na koji su imenovani:

- kada to sam zatraži,

- kada nastupe okolnosti zbog kojih više ne ispunjava uvjete za izbor iz članka 23. ovoga Zakona,

- kada je spriječen obavljati dužnost u razdoblju duljem od šest mjeseci, ili

- u slučaju neprihvaćanja godišnjeg izvješća o radu ili nezakonitog, nepravodobnog ili nestručnog obavljanja dužnosti sukladno ovom Zakonu.

**PRIJELAZNE I ZAVRŠNE ODREDBE**

Članak 27.

(1) Danom stupanja na snagu ovoga Zakona Hrvatski sabor pokrenut će postupak izbora pravobranitelja za djecu.

(2) Pravobranitelj za djecu imenovan prema odredbama ovoga Zakona pokrenut će postupak za izbor zamjenika iz članka 24. stavka 2. ovoga Zakona u roku od osam dana od dana stupanja na dužnost pravobranitelja za djecu. Pravobranitelj za djecu predložit će Hrvatskome saboru kandidate za zamjenike u roku od 30 dana od isteka roka za prijavu na javni poziv.

(3) Pravobranitelj za djecu i njegovi zamjenici izabrani prema odredbama Zakona o pravobranitelju za djecu („Narodne novine“, broj 96/03) ostaju na dužnosti do izbora novog pravobranitelja za djecu i njegovih zamjenika.

Članak 28.

Ovaj Zakon stupa na snagu 1. kolovoza 2017.

**OBRAZLOŽENJE**

**Uz članak 1.**

Ovim člankom se propisuje predmet uređenja Zakona o pravobranitelju za djecu a to su njegov djelokrug i način rada te uvjeti za imenovanje i razrješenje pravobranitelja za djecu i ­nje­govih zamjenika.

**Uz članak 2.**

Člankom 2. propisuje se osnovna zadaća pravobranitelja za djecu te osnova za ostvarenje povjerene zadaće.

**Uz članak 3.**

Članak 3. propisuje pisanje rodnih pojmova.

**Uz članak 4.**

Predloženim člankom se propisuju osnovna načela djelovanja pravobranitelja za djecu: neovisnost i samostalnost uz poštivanja načela pravičnosti i morala; zabrana političkog djelovanja i članstva u političkim strankama. Predloženim načinom djelovanja osigurava se ostvarenje zadaće pravobranitelja za djecu u potpunosti.

**Uz članak 5.**

Ovim člankom se propisuje se tko imenuje i razrješava pravobranitelja za djecu, i njegove zamjenike, te mandatno razdoblje na koje se imenuju.

**Uz članak 6.**

Člankom 6. propisuje se tko se smatra djetetom u smislu Zakona – svaka osoba mlađa od 18 godina.

**Uz članak 7.**

Odredbom članka 7. propisuje se djelokrug i način rada pravobranitelja za djecu. Osnova zadaća pravobranitelja za djecu iz članka 2. ovoga Prijedloga Zakona ostvaruje se praćenjem usklađenosti međunarodnih i domaćih propisa koji se odnose na zaštitu prava i interesa djece; praćenjem izvršavanja obveza Republike Hrvatske koje proizlaze iz međunarodnih dokumenata; praćenje povreda pojedinačnih prava djece i proučavanje općih pojava i načina povreda prava i interesa djece i dr.

**Uz članak 8.**

Člankom 8. propisuje se način ostvarenja zadaće pravobranitelja za djecu i kroz suradnju s djecom, upoznavanje djece s načinom ostvarivanja i zaštite njihovih prava i interesa i dr.

**Uz članak 9. i 10.**

Odredbama članka 9. i 10. propisuje se aktivno sudjelovanje pravobranitelja za djecu u izradi propisa koji se odnose na prava djece ili se uređuju pitanja od značaja za djecu kao i mogućnost poticanja donošenja i izmjena zakona i drugih propisa koji se odnose na prava i zaštitu djece.

**Uz članak 11.**

Budući da se ovim Zakonom propisuje djelokrug i način rada pravobranitelja za djecu, odredbom članka 10. podrobnije se propisuje način komunikacije i iznošenja prijedloga koje su značajne za ostvarenje zadaće pravobranitelja za djecu. Tako je Zakonom propisano da pravobranitelj za djecu ima ovlaštenje upozoravati, predlagati i davati preporuke te zahtijevati izvješća o poduzetim mjerama.

**Uz članak 12.**

Ovom odredbom propisuje se suradnja institucije pravobranitelja za djecu s tijelima državne uprave i drugim tijelima, pravim i fizičkim osobama, obveze koje proizlaze iz međusobne suradnje te posljedice ne postupanja po upozorenjima, preporukama ili prijedlozima pravobranitelja za djecu.

**Uz članak 13.**

Članom 13. propisano je pravo uvida pravobranitelja za djecu i njegovim zamjenicima u podatke i dokumente tijela državne uprave u okviru obavljanja povjerenih zadaća te obaveza čuvanja tajne pa i onda kada je dužnost odnosno služba prestala.

**Uz članak 14.**

Radi zaštite jedne od najosjetljivijih kategorija djece – ona koja su smještena ili borave temeljem posebnih propisa kod fizičkih ili pravnih osoba ovim člankom se propisuje pravo pravobranitelju za djecu na pristup u prostorije gdje su djeca smještena ili borave radi uvida u način ostvarenja brige o djeci. Također, ovom odredbom je propisano i ovlaštenje pravobranitelja za djecu da o uočenom obavijesti tijelo koje obavlja nadzor na radom osoba kod kojih su djeca smještana ili borave na temelju posebnih propisa, Vladu Republike Hrvatske i sredstva javnog priopćavanja.

**Uz članak 15.**

Ovom odredbom je propisana dužnost pravobranitelju za djecu da, radi zaštite prava i interesa djece, o svim saznanjima o tjelesnom ili duševnom nasi­lju, spolnoj zloporabi, zlostav­lja­nju ili izrab­ljiva­nju, zanemariva­nju ili nehajnom postupa­nju djeteta odmah podnese prijavu nadležnom državnom odvjetništvu te upozori nadležan centar za socijalnu skrb i pred­loži mjere za zaštitu prava i interesa djeteta.

**Uz članak 16.**

U obavljanju poslova iz svoga djelokruga rada pravobranitelj za djecu može zatražiti stručnu pomoć znanstvenih i stručnih osoba te ustanova a isti su mu dužni tu pomoć pružiti.

**Uz članak 17.**

U cilju zaštite prava i interesa djeteta svatko ima pravo podnijeti prijedlog pravobranitelju za djecu radi razmatranja pitanja značajnih za zaštitu prava i interesa djece, a pravobranitelj za djecu je dužan obavijestiti podnosioca o aktivnostima poduzetim povodom prijedloga.

**Uz članak 18.**

Radi osiguranja promicanja i zaštite prava i interesa djeteta odredbom članak 18. propisano je pravo na imunitet pravobranitelja za djecu i njegovih zamjenika na isti način kao i zastupnika u Hrvatskome saboru.

Radi osiguranja neovisnosti i samostalnosti u radu pravobranitelj za djecu i njegovi zamjenici ne mogu obavljati niti jednu drugu javnu ili profesionalnu dužnosti niti biti članovi političke stranke.

**Uz članak 19.**

Člankom 19. propisana je obaveza i rok podnošenja redovnog godišnjeg izvješća o radu pravobranitelja za djecu Hrvatskom saboru, kao i pravo podnošenja posebnih izvješća kada je to potrebno, radi poduzimanja mjera od značaja za zaštitu prava i interesa djece.

**Uz članak 20., 21. i 22.**

Stručni i administrativni poslovi za pravobranitelja za djecu obavljaju se u Uredu pravobranitelja za djecu čije je sjedište u Zagrebu. Način i organizacija rada, unutarnji ustroj te druga pitanja značajna za rad Ureda pravobranitelja za djecu uređuju se Poslovnikom o radu kojeg potvrđuje Hrvatski sabor. Sredstva za rad Ureda pravobranitelja za djecu osiguravaju se u državnom proračunu Republike Hrvatske.

**Uz članak 23.**

Člankom 23. propisani su uvjeti za imenovanje pravobranitelja za djecu i njegovih zamjenika. Propisani uvjeti postavljeni su kao garancija stručnog, neovisnog i samostalnog obavljanja poslova iz djelokruga pravobranitelja za djecu.

**Uz članak 24.**

Nastavno na određenje iz članka 5. ovoga Zakona, člankom 24. je propisan postupak imenovanja pravobranitelja za djecu i njegovih zamjenika.

**Uz članak 25.**

Člankom 25. propisano je davanje prisege pravobranitelja za djecu i njegovih zamjenika pred Hrvatskim saborom rije stupanja na dužnost, kao i tekst prisege.

**Uz članak 26.**

Člankom 26. propisani su razlozi za razrješenje pravobranitelja za djecu i njegovih zamjenika prije isteka mandata za koji su izabrani.

**Uz članak 27. i članak 28.**

Predloženim odredbama propisuje se prijelazni režim mandata pravobranitelja za djecu imenovanog na temelju Zakona o pravobranitelju za djecu („Narodne novine“, broj 96/03) te stupanje na snagu ovoga